ไมเคิล จอร์แดน นักบาสหมื่นล้าน
หากพูดถึงวงการบาสเกตบอล คงไม่มีใครไม่รู้จัก ไมเคิล จอร์แดน (Michael Jordan) เขาคือตำนาน ที่ถูกขนานนามว่า เป็นผู้เล่นที่เก่งที่สุดตลอดกาล ผลงานในสนามไม่มีใครเทียบเขาได้  แต่เชื่อหรือไม่ว่า จนถึงทุกวันนี้ Jordan ยังเป็นนักกีฬาที่มีรายได้สูงที่สุดในโลก แม้เลิกเล่นบาสไปแล้ว 20 ปี
15 พ.ค. 2561

ไมเคิล จอร์แดน นักบาสหมื่นล้าน / โดย ลงทุนแมน
หากพูดถึงวงการบาสเกตบอล คงไม่มีใครไม่รู้จัก ไมเคิล จอร์แดน (Michael Jordan)
เขาคือตำนาน ที่ถูกขนานนามว่า เป็นผู้เล่นที่เก่งที่สุดตลอดกาล
ผลงานในสนามไม่มีใครเทียบเขาได้
แต่เชื่อหรือไม่ว่า จนถึงทุกวันนี้ Jordan ยังเป็นนักกีฬาที่มีรายได้สูงที่สุดในโลก
แม้เลิกเล่นบาสไปแล้ว 20 ปี
Michael Jordan เกิดเมื่อวันที่ 17 ก.พ. 1963
โดยในสมัยเด็กเขามีความสามารถทางด้านกีฬามาก เล่นได้ทั้ง บาสเกตบอล อเมริกันฟุตบอล และเบสบอล
จุดพลิกผันที่ทำให้เขาเลือกเล่นบาส คือ การไม่ผ่านการคัดตัวของทีมบาสโรงเรียน โค้ชบอกว่า เขาคงเป็นได้แค่เด็กเก็บบอลข้างสนาม
ด้วยเหตุนี้ เขาได้ตัดสินใจว่า จะต้องเป็นนักบาสที่เก่งที่สุดในโลกให้ได้ จึงได้ฝึกฝนอย่างหนักนับตั้งแต่นั้นมา
และความพยายามก็ส่งผล เขาพัฒนาขึ้น ทำคะแนนได้เป็นว่าเล่น จนเรียนจบ ก็ได้รับข้อเสนอจากหลายมหาวิทยาลัย
สุดท้าย Jordan เลือกเรียนที่ นอร์ทแคโรไลนา และพาทีมคว้าแชมป์ระดับมหาวิทยาลัยได้สำเร็จ
จากนั้นในปี 1984 Jordan เข้าสู่วงการบาสอาชีพในลีก NBA โดยถูกเลือกเข้าทีม Chicago Bulls ผู้คนต่างคาดหวังว่าเขาจะต้องเป็นซูเปอร์สตาร์ แต่แล้วผ่านไป 7 ปี ทีมก็ยังไม่ประสบความสำเร็จ
อย่างไรก็ตาม เขายังไม่ยอมแพ้ จนกระทั่งในปี 1991 พาทีมคว้าแชมป์ได้ในที่สุด และทำได้ถึง 3 ปีติดต่อกัน
ในปี 1993 เขาช็อกวงการ ด้วยการประกาศเลิกเล่น และหันไปเอาดีทางเบสบอลแทน แต่ผ่านไปเกือบ 2 ปี เขาก็ได้กลับมาสู่ทีม Chicago Bulls อีกครั้ง
ในปีแรกที่กลับมา เขาไม่สามารถพาทีมคว้าแชมป์ได้ ทำให้ถูกตั้งคำถามว่า หมดเวลาของ Jordan แล้วหรือ ซึ่งเขาเอาความผิดหวังนั้น มาเป็นแรงผลักดัน และฝึกซ้อมอย่างหนักอีกครั้ง
ในปี 1996 - 1998 เขาได้พาทีมคว้าแชมป์ 3 ปีติดต่อกันอีกครั้งหนึ่ง รวมแล้วเป็นแชมป์ไป 6 สมัย ถือเป็นตำนาน ที่ยังเล่าขานจนถึงทุกวันนี้
Michael Jordan มีรายได้เท่าไร?
ตลอดช่วงเวลาการเป็นนักกีฬาบาสเกตบอล Jordan ทำเงินจากอาชีพนี้ได้ 3,000 ล้านบาท
แต่เมื่อไปดูมูลค่าทรัพย์สินของเขาล่าสุด พบว่า…
ปี 2016 Jordan มีทรัพย์สิน 35,000 ล้านบาท
ปี 2017 Jordan มีทรัพย์สิน 41,000 ล้านบาท
ปี 2018 Jordan มีทรัพย์สิน 51,000 ล้านบาท
ทำไมชีวิตหลังจากเลิกเล่น Jordan ร่ำรวยขึ้นมากกว่า 10 เท่า
ด้วยชื่อเสียงและตำนานที่เขาได้สร้างเอาไว้มากมาย ทำให้แบรนด์ของ Jordan ยังขายได้เสมอ
ในปี 1984 Jordan ได้เซ็นสัญญากับรองเท้าบาสเกตบอลของ Nike ในชื่อรุ่น Air Jordan ซึ่งเขาจะได้รับส่วนแบ่งจากยอดขายด้วย
ในสหรัฐอเมริกา รองเท้าแบรนด์ Air Jordan มียอดขายราว 99,000 ล้านบาท ครองตลาดกว่า 65% ซึ่งมีรายงานว่าปี 2017 Jordan ได้รับส่วนแบ่งจาก Nike เป็นเงิน 3,200 ล้านบาท
ดูเหมือนว่าใครๆ ก็อยากใส่รองเท้า Jordan จะได้เก่งเหมือนเขา
นอกจากนี้ Jordan ยังลงทุนในทีมบาสเกตบอล NBA โดยเข้าไปซื้อหุ้น 90% มูลค่า 5,500 ล้านบาท ของ Charlotte Hornets เมื่อปี 2010
ผ่านมาถึงปัจจุบัน ทีมมีพัฒนาการที่ดีขึ้น ประกอบกับ NBA มีรายได้จากสัญญาถ่ายทอดสดกับสถานีโทรทัศน์สูงขึ้น ทำให้มูลค่าทีมของเขาพุ่งสูงถึง 32,000 ล้านบาท
เรื่องราวของ Michael Jordan เป็นตัวอย่างให้เราได้เห็นว่า
แม้เราจะเก่งกาจแค่ไหน
แต่ก่อนจะประสบความสำเร็จได้ เราต้องเรียนรู้ที่จะเอาชนะความล้มเหลวให้ได้เสียก่อน
Jordan บอกว่า ผู้คนมองว่าเขาเก่งกาจ
แต่ความจริงแล้ว
ในอาชีพนักบาส เขาเคยยิงพลาดไปถึง 9,000 ครั้ง แพ้ไป 300 เกม พลาดโอกาสยิงเพื่อชนะไปถึง 26 ครั้ง
แต่เขาก็ไม่ยอมแพ้ นั่นคือเหตุผลที่เขาคิดว่า ทำให้เขาประสบความสำเร็จ
และเมื่อวันใดที่เรามีชื่อเสียงแล้ว ถ้าสามารถรักษาชื่อของเราให้เป็นแบรนด์ที่ทุกคนชื่นชอบ
ถึงแม้ว่าเราจะแก่ตัวลง แต่ชื่อของเราก็ยังขายได้ตลอดไป..
----------------------
ติดตามบทความลงทุนแมน ได้ที่
-บล็อกดิท blockdit 
-อินสตาแกรม 
-ทวิตเตอร์ 
-ไลน์ 
----------------------
Reference
-
-
-
-
-